Sarah Bernhardt

**Henriette Rosine Bernard**, conoixita como **Sarah Bernhardt**, naixita de París o 22 d'octubre de 1844 y muerta en París o 23 de marzo de 1923 (fue apedacata en o fosal d'o Père-Lachaise), estió una actriz teatral francesa, que ye considerata como a mayor actriz d'o sieglo XIX u mesmo d'a historia, clamata *a voz d'oro* u *a divina*. Recibió a Lechión d'Honor en atención a las suyas condicions artisticas, en 1914. Tamién estió actriz en os primers anyos d'o cine mudo dica a suya muerte, actuando en bellas cintas d'o cine francés.

## Os suyos oríchens
Sarah Bernhardt yera naixita de París o 22 d'octubre de 1844 (encara que ixa calendata no ye pas segura), en a carrera *École de Médecine*. Yera filla de Julie Bernardt, una muller neerlandesa d'orichen chudieu que perteneixeba a una familia de comerciants (su güelo, Moritz Bernardt, yera un mercader chudieu d'Amsterdam). Su pai ye desconoixito, por tanto a suya mai s'adedicaba a la prostitución como cortesana de luxo chunto con a suya chirmana Rosina Bernardt; Sarah daba siempre como o nombre de su pai y o d'Édouard Bernardt, chirmano d'a suya mai. Sarah tenió mas chirmanas: dos chemelas que morioron de ninas, amás de Jeanne y Régine, que morió de tuberculosi en 1873, estando totas fillas de pai desconoixito. Fisicament, Sarah yera royenca de pelo y de güellos azuls.

## A suya infancia

Sarah vivió as suyas primeras anyadas en Bretanya, a on l'educó una muller, por o que a primera luenga que Sarah conoixió y charró estió o bretón (ye por ixo que, cuan prencipió a suya carrera teatral, adoptó a versión bretonizata d'o suyo apellito, Bernhardt). Mientres yera en Bretanya, tenió un accident (una cayita), trencando-se o chenullo dreito. Encara que a ferita sanó sin dengún problema, aparentment, ixe chenullo estió dimpués una fuent de problemas dica que en 1914, luego d'una fuerte inflamación, li amputoron a garra dreita.

Luego de l'accident, a suya mai la levó a vivir en a suya casa en París, a on encara vivió dos anyadas. A l'edat de 7 anyadas, ingresó en l'Instituto Fressard, una instutición ta l'educación de senyoritas a man d'Auteuil a on vivió tamién dos anyadas. En 1853 ingresó en o colechio Grandchamp, amán de Versailles, dirichito por monchas, a on fació a primera interpretación en o teatro d'a suya carrera en una obra teatral que heba escrito una d'as monchas d'o colechio. A mas, fue baptizata (cuan teneba asinas 12 anyadas), y ye fácil que o propio ambiente relichioso propio d'un convento li fese pensar en convertir-se tamién ella en una moncha.

## Primers pasos como actriz y vida de cortesana de luxo

Cuan Sarah teneba 15 anyadas, remató os suyos estudios en o colechio Grandchamp y tornó con a suya mai, qui li proposaba treballar con ella como cortesana, encara que Sarah, ye fácil que por a suya educación relichiosa, se negó inicialment. Uno d'os vesitants d'a suya mai, o duque de Morny (qui yera Chermanastro de l'emperador Napoleón III), aconselló que Sarah dentrase en un Conservatorio ta estudiar ta actriz, y en 1859, por as influencias d'o duque, Sarah i dentró.

Remató os suyo estudios con exito, y dentró dimpués a treballar en a *[[Comédie-Française]]*, a on debutó l'11 d'agosto de 1862 con una obra teatral de Jean Racine. Sindembargo, albandonó a *Comédie-Française* dimpués de descutir-se con os suyos companyers de reparto. En 1864 conoixió a Charles-Joseph Lamoral, prencipe de Ligné, con qui prencipió una intensa relación amorosa, dica quedar embarazata, cuan o prencipe l'albandonó. O suyo fillo, Maurice Bernhardt, naixió o 22 d'aviento de 1864, y Sarah, que se trobaba sin treballo en o mundo teatral, s'adedicó ta poder sobrevivir a l'oficio de cortesana d'a suya mai, oficio que ya no albandonaría dica consolidar a suya carrera teatral.

## Desarrollo d'a suya carrera como actriz

En 1867, Sarah tornó a la suya carrera teatral, treballando en o Teatro de l'Odéon de París con *Les femmes savantes*, una pieza teatral de Molière, y asinas precipió en realidat a suya carrera profesional como actriz, consolidata en 1869 con una representación en escena d'a obra *Le Passant*, de François Coppée, a on Sarah Bernhardt interpretaba, por primera vegata en a suya carrera, a un personache masculín, situación que repitió a ormino, destacando a suya interpretación d'o personache protagonista en *[[Hamlet]]*.

En prencipiar a Guerra Franco-prusiana, en 1870, o Teatro de l'Odéon se convertió en un hespital ta feritos de guerra, y Sarah s'adedicó a la cura d'ixos feritos, dica o cierre d'o hespital por problemas de salubridat. En rematar a guerra con a redota francesa y a cayita d'o Segundo Imperio Francés, tornoron ta Francia os exilatos antimonarquicos, feito de muita importancia en a carrera de Sarah, en tornar una figura que estió clau en o desarrollo d'a suya carrera: Victor Hugo. Iste autor esleyó a Sarah ta o restreno d'a suya obra *Ruy Blas*, y tamién ta o estreno d'a suya nueva obra *Hernani*, fendo asinas de Sarah una destacata y popular actriz, que tornó a la *[[Comédie-Française]]* como una gran estrela d'o teatro francés. En 1879 viachó ta o Reino Uniu, a on fue recibita como una gran actriz, y a on feba dica dos interpretacions diarias, con a-saber-lo exito. En iste viache conoixió a un choven escritor britanico, Oscar Wilde, de qui en 1893 representó a suya obra *Salomé*, y en tornar ta Francia, se convertió en *socia plena* d'a *Comédie-Française*, ye devir, una personalidat de primera fila en ixa institución.

O 15 d'octubre de 1880 prencipió una chira por Estaus Unius, tamién con exito, que enampló enta Brasil, Archentina y Chile. Tamién actuó en Echipto, en Turquía, en Australia y en Hawaii, amás d'en Moscú, Berlín, Bucarest, Roma u Atenas, convertindo-se asinas en una d'as primeras actrices en fer una chira de caracter mundial.

Antiparte, a suya vida sentimental yera muit intensa, y se li conoixen relacions con, entre muitos d'atros, Gustave Doré, Victor Hugo, Jean Mounet-Sully, Jean Richepin, Philippe Garnier, Gabriele D'Annunzio u Eduardo, prencipe de Galas. Sindembargo, nomás se casó o 4 d'abril de 1882 con Aristides Damala, qui yera un oficial de l'Exercito griego. Sarah miraba de fer un actor d'o suyo esposo, encara que fracasó. Antiparte, a relación ascape se deterioró, con infidelidaz por todas dos partes, y con separacions y reconciliacions a ormino, mesmo cuan o suyo esposo s'alistó en a Lechión Forana Francesa estando destinato a la colonia francesa d'Alcheria, dica que en 1887, cuan Sarah marchó enta America ta una nueva chira, Aristides no l'acompanyó. O matrimonio continó sindembargo dica la muerte d'Aristides en 1889, por complicacions derivatas d'a suya drogadicción (yera adicto a la morfina).

Sarah Bernhardt se convertió tamién en a primera actriz-empresaria que produciba as suyas propias obras teatrals. En estar muit tensas as suyas relacions con o director d'a *[[Comédie-Française]]*, Sarah l'albandonó demitindo como *socia plena* o 18 de marzo de 1880. A institución la demandó y ganó o pleito, en o cual se condenó a Sarah Bernhardt a pagar una indemnización de 100.000 francos, amás de perder a pensión de 43.000 francos que heba tenito de continar en a Comédie por un menimo de 20 anyadas. Asinas, con o producto d'as suyas chiras, Sarah decidió logar un teatro parisién en 1883, a on se representaban as suyas obras y amás, mientres as suyas chiras, obras interpretatas por d'atros actors, a sobén de teatro de vanguardia, un teatro que a Sarah l'intresaba. Con o tiempo, os teatros que alquilaba yeran mes grans y con mas capacidat d'espectadors.

## O sieglo XX

En prencipiar o sieglo XX, Sarah Bernhardt continó con exito as suyas representaxions en París, amás de continar as suyas chiras internacionals. Tamién prebó con o Cine, que heba apareixito en ixe inte, con una cinta en 1900, amás d'atras cintas como *[[La Dame aux Camélies (cinta)|La Dame aux Camélies]]* (con o suyo amant d'o momento, Lou Tellegen), *[[Elisabeth, reine d'Anglaterre]]*, dirichita por Louis Mercanton u *[[Jeanne Doré]]* (1913) de Tristan Bernard, que ye considerata a suya millor cinta.

En 1915, o Gubierno francés li concedió a *[[Lechión d'Honor]]*, como premio a la suya destacata carrera d'actriz. Sindembargo, apareixioron problemas de salut. O suyo chenullo, por l'accident que sufrió de nina, yera en un estato delicato, y sufrió amás un nuevo accident en escena mientres a interpretación d'una obra. Como a ferita empioraba, calió amputar-li a garra en febrero de 1915. Con tot y con ixo, Sahah prencipió una chira por o Frent Occidental mientres a Primera Guerra Mundial ta animar a os soldatos de l'Exercito francés que i luitaban, encara que nomás interpretaba si podeba evitar estar en piet.

## A suya muerte
En rematar a guerra, Sarah Bernhardt continó con a suya carrera como actriz cinematografica, encara que o suyo estato de salut yera muit precario. Asinas, o 15 de marzo de 1923, mientres rodaba una escena ta una cinta, Sarah se desmayó y no tornó a recuperar-se-ne. Morió o 23 de marzo, en brazos d'o suyo fillo Maurice.

Fue apedacata en o fosal d'o Père-Lachaise, de París, y a o suyo enterreco fuoron mas de 100.000 parisiens.

## Filmografía

## Bibliografía
* Brandon, Ruth. *Being Divine: A Biography of Sarah Bernhardt.* Londres: Mandarin, 1992.
* Gold, Arthur and Robert Fitzdale. *The Divine Sarah: A Life of Sarah Bernhardt.* Nueva York: Alfred A. Knopf, 1991.
* Léturgie, Jean and Xavier Fauche: *Sarah Bernhardt*, Lucky Luke (49). Dupuis, 1982.
* Lorcey, Jacques. *Sarah Bernhardt, l'art et la vie*, París : Éditions Séguier, 2005. ISBN 2-84049-417-5.
* McCormick, John (1995). "Bernhardt, Sarah" in *The Cambridge Guide to the Theatre*. Martin Banham, Cambridge University Press. ISBN 9780521434379.
* Menefee, David W. *Sarah Bernhardt in the Theater of Films and Sound Recordings*. McFarland, 2003.
* Menefee, David W. *The First Female Stars: Women of the Silent Era*. Praeger, 2004.
* Ockmann, Carol and Kenneth E. Silver. *Sarah Bernhardt: The Art of High Drama*. Yale University Press, 2005
* Skinner, Cornelia Otis. *Madame Sarah*. Paragon House, 1966.
* Snel, Harmen. "The ancestry of Sarah Bernhardt; a myth unravelled". , Joods Historisch Museum, Amsterdam 2007. ISBN 978-90-802029-3-1
* Gottlieb, Robert "Sarah: The Life of Sarah Bernhardt" New Haven, Yale University Press, 2010
* Aston, Elaine. Sarah Bernhardt: A French Actress on the English Stage. Berg Publishers Limited, Oxford 1989.
* Garans, Louis "Sarah Bernhardt: itinéraire d'une divine".Palantines, 2005. ISBN 978-2911434433

## Vinclos externos

*  Sarah Bernhardt en IMDb.
*  Sarah Bernhardt en Internet Broadway Database.
*  Sarah Bernhardt.
*  Grabación con a voz de Sarah Bernhardt.
*  Web sobre Sarah Bernhardt.

## Referencias